b'\n_START_ARTICLE_\nOngentheow\n_START_PARAGRAPH_\nOngentheow (gammelengelsk: Ongen\xc3\xbeeow, Ongen\xc3\xbeio, Ongend\xc3\xbeeow; svensk: Anganty ) var navnet p\xc3\xa5 en svensk mytisk sagnkonge av skjoldunge\xc3\xa6tten og/eller ynglinge\xc3\xa6tten. Ut fra stamtavleplassering antas han \xc3\xa5 ha levd rundt \xc3\xa5r 500. Han omtales i gamle engelske kilder som for eksempel diktverket Beowulf. Han identifiseres ofte som den svenske kongen Egil Aunsson (Egil Vendelkr\xc3\xa5ke, svensk: Egill, Eigil ) som omtales i Ynglingatal, Historia Norwegi\xc3\xa6 og i Ynglingesagaen._NEWLINE_Navnene er forskjellige og har liten etymologisk forbindelse. Grunnen til at de er antatt \xc3\xa5 ha v\xc3\xa6rt samme person, er at de har samme posisjon i rekken av svenske konger og at begge blir beskrevet som fedrene til Ottar Vendelkr\xc3\xa5ke (Ohthere) og bestefedre til kong Adils (Eadgils) i de forskjellige kildene. I Sverige settes navnet i sammenheng med sagnfiguren Angantyr.\n_START_SECTION_\nGammelengelske kilder\n_START_PARAGRAPH_\nI det gammelengelske episke diktet Beowulf beskrives Ongentheow som en fryktinngytende kriger, og det m\xc3\xa5tte to krigere til (Wulf og Eofor) for \xc3\xa5 drepe ham._NEWLINE_Diktet forteller om en kamp mellom to svenske stammer \xe2\x80\x93 geater (gotere) og swioner (svear). I diktet fortelles det at goterne under sin nye konge H\xc3\xa6dcyn tok den svenske dronningen, Ongentheow sin hustru, til fange. Dette skulle v\xc3\xa6re en hevn for at Ongentheow sine s\xc3\xb8nner Onela og Ohthere hadde gjort raningsferder inn i goternes land. Ongentheow drar etter goterne og dreper H\xc3\xa6dcyn. Goterne blir omringet i Hrefnawudu (som betyr ravneskogen). Imidlertid kommer H\xc3\xa6dcyns bror Hygelac goterne til unnsetning og jager swionene, men Ongentheow kan dra hjem med sin dronning._NEWLINE_Hygelac, som blir goterne nye konge, angriper swionene p\xc3\xa5 nytt og Ongentheow blir til slutt drept av kjempene Wulf og Eofor. Kjempene blir rikt bel\xc3\xb8nnet for sin bragd, og Eofor fikk gifte seg med Hygelacs datter._NEWLINE_Ongentheow er ogs\xc3\xa5 nevnt i diktet Widsith som kongen av Sverige. Widsiths f\xc3\xb8rste del er en fragmentarisk indeks over de folkestammer, helter og sagnfolk som var kjente for 700-800-tallets angelsaksere. Innholdet har r\xc3\xb8tter tilbake til 4-500-tallet og der nevnes Sweom Ongen\xc3\xbeeow (\xc2\xabfor sveane r\xc3\xa5dde Ongentheow\xc2\xbb).\n_START_SECTION_\nEgil\n_START_PARAGRAPH_\nI Islendingabok og i Historia Norvegi\xc3\xa6, ble tilsvarende person i kongerekka kalt Egil Vendelkr\xc3\xa5ke, et navn som tradisjonelt er gitt til de som bor p\xc3\xa5 den kongelige eiendommen Vendel i Sverige. Snorre Sturlason ga i Ynglingesagaen tilnavnet til Egils s\xc3\xb8nn Ottar. I disse kildene var Egil s\xc3\xb8nn av Aun den gamle (Auchun) og han beskrives her som ikke veldig krigersk._NEWLINE_If\xc3\xb8lge de nordiske kildene ble Egil ble drept av en okse under ofring i Uppsala.'